ليه تسبهم يلعبوا؟👀هو كان في حد زعق لك لما كنت بتلعب في المسجد وأنت صغير وطردك؟😂
أنا طول حياتي بألعب في المسجد ، وماحدش كان بيزعق لي ، الحمد لله :D  ودا سبب عظيم من أسباب إقبال الأطفال على المسجد وحبهم له ، إنه يرتبط عندهم باللي بيحبوه ، وكنت دايمًا بأقول لإخواني اللي بيحفظوا في الكتاتيب ، لو الولد هييجي الكتاب يلعب بس ويمشي ، فهو خير ، سيبه ييجي وما تعنفهوش وتقوله ما تجيش غير وإنت حافظ.  خلوا الأطفال تحس أن المسجد هو المكان اللي المفروض يروحوه على طول ، والقسوة اللي بنشوفها من كبار السن دي ومن غيرهم اللي مش فاهمين يعني إيه طفل ، ويعني إيه مسجد بتخلي الأطفال آخر مكان يفكروا فيه أنه مكان للسعادة هو المسجد.  ليه هيفتكر أنه مكان للسعادة لو هو كل ما يروح يتكتف وما يتحركش ويتزعق له من دا ومن دا ، ويتقال له امشي يا ولد ، واتنيل يا ولد. اتقوا الله في أولاد المسلمين. ويا سلام يا سلام ، لو بدل ما تشتكي من وجودهم في المسجد ، تجيب حاجة حلوة معاك في التراويح ، وتقف جنبهم في صف ، وتشجعهم يقفوا ويصلوا ، وبعد التراويح توزع عليهم الحلويات ، وتلعب معاهم ، يا سلام!